**INFORMATĪVAIS ZIŅOJUMS**

**PAR LATVIJAS REPUBLIKAS CILVĒKTIESĪBU ZIŅOJUMA**

**IZSKATĪŠANU APVIENOTO NĀCIJU ORGANIZĀCIJAS**

**VISPĀRĒJĀ PERIODISKĀ PĀRSKATA 3.CIKLĀ**

1. **IEVADS**
2. 2021. gada 11. maijā Apvienoto Nāciju Organizācijas (turpmāk – ANO) Cilvēktiesību padomes Vispārējā periodiskā pārskata (turpmāk – Pārskata) darba grupā tika izskatīts trešais Latvijas Republikas cilvēktiesību ziņojums par laika posmu no 2016. līdz 2020. gadam (turpmāk – Ziņojums).
3. Pārskata trešais cikls sākās 2016.gadā. Tā ietvaros Latvijai bija jāsniedz informācija par sasniegto cilvēktiesību jomā kopš Pārskata otrā cikla, kā arī par tajā atbalstīto rekomendāciju izpildi (otrajā ciklā Latvija kopā saņēma 173 rekomendācijas, no kurām 127 tika akceptētas).
4. Ziņojumu izstrādāja starpinstitucionāla darba grupa Ārlietu ministrijas vadībā, tas tika apstiprināts Ministru kabinetā 2021. gada 28. janvārī un tā tulkojums angļu valodā tika iesniegts ANO 2021. gada 26. februārī.
5. ANO Pārskats ir 2006. gadā izveidots īpašs ANO mehānisms regulārai cilvēktiesību situācijas izvērtēšanai visās ANO dalībvalstīs. Atšķirībā no ierastajiem ANO konvenciju īstenošanas uzraudzības mehānismiem, Pārskata ietvaros valsts cilvēktiesību situācijas izvērtēšanu veic nevis ekspertu komisija, bet gan ANO dalībvalstis. Saskaņā ar ANO Cilvēktiesību padomes (turpmāk – CTP) noteikto kārtību, valsts sākumā prezentē savu nacionālo ziņojumu un pēc tam seko diskusija. Diskusijas laikā valsts sniedz atbildes uz citu ANO dalībvalstu jautājumiem, kā arī uzklausa to rekomendācijas. Rekomendācijas nav juridiski saistošas, tomēr par atbalstīto rekomendāciju izpildi valstij ir jāsniedz informācija nākamajā Pārskata ciklā.
6. **LATVIJAS CILVĒKTIESĪBU ZIŅOJUMA IZSKATĪŠANA**
7. Saskaņā ar Pārskata procedūru, izvērtējot cilvēktiesību situāciju Latvijā, tika ņemti vērā šādi dokumenti: Latvijas iesniegtais Ziņojums, ANO Augstā komisāra cilvēktiesību jautājumos biroja sagatavotais ANO institūciju informācijas apkopojums, kā arī citu pušu (Tiesībsarga biroja un nevalstisko organizāciju) sniegtās informācijas kopsavilkums. Lai sagatavotu ziņojumu par Latvijas Pārskata norisi un apkopotu Latvijai izteiktās rekomendācijas, izlozes kārtībā tika izveidota 3 ANO dalībvalstu ziņotāju grupa jeb trio – Bolīvija, Itālija un Japāna.
8. Ziņojuma izskatīšanai tika izveidota Latvijas delegācija, kuru vadīja Ārlietu ministrijas valsts sekretārs Andris Pelšs. Delegācijā bija pārstāvēta Ārlietu ministrija, Iekšlietu ministrija, Izglītības un zinātnes ministrija, Kultūras ministrija, Labklājības ministrija, Tieslietu ministrija, Veselības ministrija, Vides aizsardzības un reģionālās attīstības ministrija, kā arī Ģenerālprokuratūra.
9. Pirms Latvijas Ziņojuma izskatīšanas tika saņemti jautājumi no Austrijas, Beļģijas, Kanādas, Lielbritānijas, Moldovas, Panamas, Portugāles, Slovēnijas, Spānijas un Vācijas, uz kuriem Latvija atbildes sniedza Ziņojuma prezentācijas laikā.
10. 2021. gada 11. maijā Latvijas delegācija prezentēja Ziņojumu, iepazīstinot ar Latvijas sasniegumiem cilvēktiesību jomā kopš 2016. gada, kā arī sniedzot atbildes uz ANO dalībvalstu uzdotajiem jautājumiem.
11. Diskusijā par Latvijas Ziņojumu iesaistījās 87 ANO dalībvalstis, un Latvija saņēma kopumā 258 rekomendācijas. Dalībvalstis atzinīgi novērtēja panākto dzimumu līdztiesības, sabiedrības integrācijas un diskriminācijas novēršanas jomā. Īpaši tika atzīmēta Latvijas pirmā Nacionālā rīcības plāna ANO Drošības padomes Rezolūcijas 1325 par sievietēm, mieru un drošību pieņemšana. Dalībvalstis novērtēja arī 2019. gadā pieņemto likumu “Par nepilsoņa statusa piešķiršanas izbeigšanu bērniem”, kas no 2020. gada paredz automātisku pilsonības piešķiršanu jaundzimušajiem bērniem nepilsoņu ģimenēs.
12. Galvenie rekomendācijās skartie jautājumi: aicinājums Latvijai pievienoties vairākiem starptautiskiem cilvēktiesību aizsardzības instrumentiem, tai skaitā Eiropas Padomes Konvencijas par vardarbības pret sievietēm un vardarbības ģimenē novēršanu un apkarošanu ratificēšana; turpināt izskaust vardarbību ģimenē, vardarbību pret sievietēm un bērniem, naida noziegumus un visa veida diskrimināciju; uzlabot personu ar invaliditāti tiesību nodrošināšanu, tai skaitā uzlabojot izglītības pieejamību; cilvēktirdzniecības apkarošana; turpināt veicināt dzimumu līdztiesību un mazināt algu atšķirību starp sievietēm un vīriešiem.
13. **TURPMĀKĀ RĪCĪBA**
14. Saskaņā ar Pārskata procedūru, Latvijai līdz 2021. gada 5. jūlijam ir jāiesniedz ANO CTP tās rakstiskais viedoklis par saņemtajām rekomendācijām. CTP 48.sesijas laikā (2021. gada septembris) tiks apstiprināts Pārskata darba grupas ziņojums par Latviju, kuram būs pievienots Latvijas viedoklis par rekomendācijām.
15. Lai sagatavotu Latvijas viedokli, Ārlietu ministrija lūdza nozaru ministrijām izvērtēt visas saņemtās rekomendācijas un sniegt nostāju par katru no tām.
16. Pēc Latvijas viedokļa apstiprināšanas Ministru kabinetā, Ārlietu ministrija nodrošinās tā tulkošanu angļu valodā un iesniegšanu ANO līdz šī gada 5. jūlijam.

Pielikumā: Latvijas Republikas viedoklis par ANO pārskata 3.ciklā saņemtajām rekomendācijām uz 9 lapām.

Iesniedz: ārlietu ministrs E. Rinkēvičs

Vīzē: valsts sekretāra p.i. A. Lots

16.06.2021.

644

Lūcija Pričina

Cilvēktiesību nodaļas vecākā referente

tālr. 67016337; Lucija.Pricina@mfa.gov.lv